ቡና ላኪዎች በረቀቀ መንገድ አዲስ የቡና ስርቆት ወንጀል እየተፈጸመ መሆኑን አስታወቁ
ወደ ኮሪያና አውስትራሊያ በተላከ ቡና ላይ የስርቆት ወንጀል በመፈጸሙ ክስ ሊመሠረት ነውቡና ላኪዎች በረቀቀ መንገድ በኮንቴይነር ታሽጎ ከተላከ ቡና ላይ ስርቆት እየተፈጸመባቸው መቸገራቸውን፣ ኢትዮጵያም በዚህ ችግር ሳቢያ በገዥዎች ዘንድ አመኔታን የሚያሳጣ አሳሳቢ ሁኔታ ውስጥ መውደቋን ገለጹ፡፡ከዚህ ቀደም ‹ቅሸባ› በሚባል ስያሜ የሚታወቀው ወንጀል በተሽከርካሪዎች  የሚጓጓዘውን ቡና ሸራ በመቅደድ ይፈጸም የነበረው አድራጎት፣ ከቅርብ ጊዜ ወዲህ መልኩን ቀይሮ ወደ ኮንቴይነር ‹ቅሸባ› መሸጋገሩን ላኪዎች ለሪፖርተር ገልጸዋል፡፡ ለሪፖርተር ስለጉዳዩ ያብራሩት አቶ ፈይሰል አብዶሽ ዮኒስ የቴስቲ ኮፊ ትሬዲንግ ኩባንያ መሥራችና ዳይሬክተር ሲሆኑ፣ ቡናቸውን ከላኩባቸው አገሮች በተለይም ወደ ኮሪያ ከተላከው ቡና 25 ቁምጣ ወይም 15 ኩንታል ቡና ከአንድ ኮንቴይነር መጉደሉን ቡናውን የገዛው ኩባንያ እንዳሳወቃቸው ተናግረዋል፡፡ ወደ አውስትራሊያ ሲድኒ የተላከውም ቡና እንዲሁ ጉድለት እንደታየበትና ምን ያህል ጉድለት እንደተከሰተ ምርመራ እየተደረገ እንደሚገኝ አቶ ፈይሰል ገልጸዋል፡፡ እንዲህ ያለው ጉዳይ በኮንቴይነር በተላከ ቡና ላይ ሲገጥማቸው የመጀመርያቸው መሆኑንም አቶ ፈይሰል ሳይጠቅሱ አላለፉም፡፡ ‹‹እኔ ኮሪያና አውስትራሊያ ሲድኒ ነው የጫንኩት፡፡ ከኮሪያው 25 ቁምጣ ወይም 15 ኩንታል ቡና መጉደሉን አስታውቆናል፡፡ የሲድኒውም ጉድለት እንዳለ ኢሜይል ተደርጎልናል፡፡ ትልቅ ችግር ውስጥ ነን፡፡ ሥርዓት አልበኝነቱ ቅጥ አጥቷል፤›› ያሉት አቶ ፈይሰል፣ ይህ ጉዳይ አሳሳቢ እየሆነ የመጣ አዲስ ክስተት እንደሆነም አስረድተዋል፡፡ ይህ በመሆኑም ቡናውን ወደ ጂቡቲ እንዲያጓጉዙ በተዋዋሉት አካል ላይ፣ ቡናው ወደ ጂቡቲ ከመላኩ በፊት የቡናና ሻይ ባለሥልጣን ተወካዮች፣ የትራንስፖርት አገልግሎት የሚሰጡ አካላትን ጨምሮ የጉምሩክ ተወካዮች፣ ላኪዎችና የቡና ገዥ ተወካዮች ባሉበት ቡናው ተቆጥሮና ልኩ ተመዝገቦ መጫኑን የሚናገሩት አቶ ፈይሰል፣ ቡናው በኮንቴይነር እንዳይከፈት ተደርጎና ታሽጎ እየተላከ ባለበት ሁኔታ እንዴት ሊጎድል ቻለ የሚለው ጉዳይ እንቆቅልሽ ሆኖባቸዋል፡፡ አቶ ፈይሰል ብቻም ሳይሆኑ ይህ ጉዳይ የበርካታ ላኪዎች ስለመሆኑም እየተነገረ ነው፡፡ የተደራጀና የረቀቀ የሌብነት ተግባር እየተፈጸመ በመሆኑ መንግሥት ከወዲሁ እልባት ሊያበጅለት እንደሚገባ፣ በእሳቸው ላይ የደረሰው ችግር ግን ወደ ሕግ አካል ማምራቱንና ክስ መመሥረታቸውን አስታውቀዋል፡፡ ስለጉዳዩ ማብራሪያ እንዲሰጥ የተጠየቀው የኢትዮጵያ ቡናና ሻይ ምርትና ግብይት ባለሥልጣን ጉዳዩ በረቀቀ መንገድ እየተፈጸመ የመጣ የተደራጀ የሌብነት ወንጀል ተግባር እንደሆነ አስታውቆ፣ ጉዳዩ በሥውር ክትትል እየተደረገበት በመሆኑ ወንጀለኞችን ማሸሽ እንዳይሆን በሚል ሥጋት ዝርዝር መረጃዎችን ከመስጠት መቆጠብን መርጧል፡፡ ይሁንና ቁጥራቸው በርከት ያሉ ላኪዎች ከዚህ ቀደምም በላኩት ቡና ላይ በአነስተኛ ኪሎ ደረጃ ጉድለት ሲያጋጥማቸው መቆየታቸውን ሲያስታውቁ እንደቆዩ፣ ከባለሥልጣኑ የተገኘው መረጃ ይጠቁማል፡፡ ሆኖም በአንድ ጊዜ ይህን ያህል መጠን ያለው ቡና ያውም ታሽጎ ከተላከ ኮንቴይነር እየተሰረቀ ላኪዎች ከቡና ገዥዎቻቸው ጋር ቅሬታ ውስጥ የገቡበት ጉዳይ፣ ለአገርም ሥጋት ማሳደሩን ባለሥልጣኑ አስታውቋል፡፡ የቡና መጠን ቅናሽ ከሚያሳይባቸው ምክንያቶች ውስጥ ስርቆት ትልቁን ቦታ ቢይዝም፣ በቡና ክብደት ወይም እርጥበት መቀነስ ሳቢያ የመጠን መቀነስም ላኪዎችና ቡና ተቀባዮችን ሲያወዛግብ የኖረ ችግር ነው፡፡ 